Nehawu eis Zuma se kop | Maroela Media
Die vakbond, ŉ filiaal van die vakbondfederasie Cosatu, het gesê hoop vervaag in Zuma se regering.
“As alles in ag geneem word, insluitend die verdiepende sosio-ekonomiese krisis, gebrek aan strategiese oorsig en leierskap in regering, afname in hoop onder ons mense en die voortdurende skandalige onthullings van korrupsie, het die nasionale uitvoerende komitee tot die gevolg gekom dat dit nou nie meer ontken kan word dat die leierskap van pres. Jacob Zuma onuithoudbaar is nie,” het die vakbond gesê ná sy uitvoerende komitee vergader het.
“Nehawu versoek comrade Jacob Zuma om die eerbare en brawe besluit te neem, in die belang van die ANC en ons mense, om as die president van Suid-Afrika te bedank, sodat, teen die tyd wanneer die ANC aan die 2019 algemene verkiesing deelneem, hy nie meer die president van die land of die ANC sal wees nie.”
Nehawu is die eerste Cosatu-vakbond wat in die openbaar Zuma se kop eis. Die land se grootste vakbondbeweging het verdeeldheid beleef met die National Union of Metalworkers of SA (Numsa) wat reeds geskors is, tesame met voormalige Cosatu- sekretaris-generaal Zwelinzima Vavi wat standpunt ingeneem het en nie die ANC in die 2014- algemene verkiesing ondersteun het nie.
Vavi is geskors weens wangedrag en dat hy Cosatu se naam in oneer gebring het.
Die Food and Allied Workers Union (Fawu), wat Numsa en Vavi se skorsings teengestaan het, het onlangs Cosatu verlaat om by ŉ nuwe federasie, onder leiding van Vavi en Numsa, aan te sluit.
Nehawu het gesê die werkersklas kan nie meer staan en toekyk hoe die krisis in die land ontvou nie.
“Alhoewel ons glo dat geen enkele individu, selfs as president van die land, alleen verantwoordelik gehou kan word vir al die sosio-ekonomiese en politieke probleme in ons land nie, en alhoewel ons besef dat comrade Jacob Zuma ons struggle oor die jare heen gedien het, kan die georganiseerde werkersklas nie meer net maar staan en toekyk en stilbly nie, wanneer dit duidelik is dat die revolusie ŉ rampspoedige trajek aanneem, aangesien dit nodeloos van krisis na krisis beweeg.”
Die vakbond doen ŉ beroep op die nasionale uitvoerende komitee van die ANC om Zuma te verwyder, soos oudpresident Thabo Mbeki in 2008 herroep is, en dat Zuma met adjunkpresident Cyril Ramaphosa vervang sal word.
NOU EERS ! Gewag tot alles tengronde is …soos gewoonlik skrik hulle te laat wakker ….skade is gedoen !
En vir wie het hulle in die onlangse munisipale verkiesing gestem?
Vat guts om in die openbaar Zuma teen te staan. Dankbaar vir hul eerlikheid. Well done!!!!
Stortkop, ek dink jou bollie is geboek, jammer dat dit so lank gevat het
Zuma sal nooit bedank nie. Daarvoor is hy te arrogant en dom astrant.Hy sal die land laat onder gaan tot voordeel van homself en sy maters. Ons het dalk te doen met ‘n tweede Mugabe. Spaar ons tog net dit!